A Tanács határozata
(2004. február 10.)
a Tanács biztonsági szabályzatának elfogadásáról szóló 2001/264/EK határozat módosításáról
(2004/194/EK)
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre, és különösen annak 207. cikke (3) bekezdésére,
tekintettel a Tanács eljárási szabályzatának elfogadásáról szóló, 2002. július 22-i 2002/682/EK, Euratom tanácsi határozatra [1], és különösen annak 24. cikkére,
mivel:
(1) Az Európai Unió Tanácsának a 2001/264/EK határozat [2] mellékletében megjelenő biztonsági szabályzatának 1. és 2. függeléke tartalmazza a nemzeti biztonsági hatóságok jegyzékét, illetve a nemzeti biztonsági minősítések összehasonlító táblázatát.
(2) A Cseh Köztársaság, az Észt Köztársaság, a Ciprusi Köztársaság, a Lett Köztársaság, a Litván Köztársaság, a Magyar Köztársaság, a Máltai Köztársaság, a Lengyel Köztársaság, a Szlovén Köztársaság és a Szlovák Köztársaság 2003. április 16-án aláírták az Európai Unióhoz történő csatlakozásukról szóló szerződést [3].
(3) A 2001/264/EK határozat 2. cikkének (2) bekezdése szerint ezen államoknak megfelelő intézkedéseket kell tenniük annak biztosítására, hogy az EU minősített információk kezelésekor a Tanács biztonsági szabályzatát betartsák.
(4) Ezen államoknak az említett függelékekbe történő felvétele érdekében ezért szükséges a 2001/264/EK határozat technikai szempontból történő módosítása.
(5) A 2001/264/EK határozat 2. függeléke előírja, hogy a NATO minősítési szinteknek való megfelelést akkor állapítják meg, amikor az Európai Unió és a NATO közötti biztonsági megállapodást tárgyalják.
(6) 2003. március 14-én aláírták az Európai Unió és a NATO közötti, az információ biztonságáról szóló megállapodás [4].
(7) Az említett határozat 2. függelékében ezért meg kell teremteni a NATO minősítési szinteknek való megfelelést,
A KÖVETKEZŐKÉPPEN HATÁROZOTT:
1. cikk
A 2001/264/EK határozat a következőképpen módosul:
a) az 1. függelék helyébe az e határozat I. mellékletében szereplő dokumentum lép;
b) a 2. függelék helyébe az e határozat II. mellékletében szereplő dokumentum lép.
2. cikk
(1) Ez a határozat a kihirdetésének napján lép hatályba.
(2) Ez a határozat kizárólag a 2003. április 16-án Athénban aláírt, 2003. évi csatlakozási szerződéssel együtt, annak hatálybalépése napján lép hatályba.
Kelt Brüsszelben, 2004. február 10-én.